CELEX: 
Language: bg
Date: 2017-04-20 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на регламенти (ЕС) № 1307/2013 и (ЕС) № 1308/2013 на Европейския парламент и на Съвета по отношение на уведомленията до Комисията относно информация и документи

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Държавите членки съобщават на Комисията определена информация за целите на управлението на схемите и пазара съгласно Регламент (ЕС) № 1307/2013 за директните плащания и Регламент (ЕС) № 1308/2013 за ООП.
            
            
               Регламент (ЕО) № 792/2009 на Комисията, с който се определят начините, по които държавите членки следва да съобщават информацията чрез информационната система за селскостопанските пазари (ISAMM), трябва да бъде отменен и заменен с правила, които са приведени в съответствие с Договора от Лисабон и правомощията за делегиране и изпълнителните правомощия, съдържащи се в съответните основни актове. 
            
            
               Освен това, в съответствие с целта за намаляване на броя на правните актове и подобряване на съгласуваността, отделните понастоящем правни разпоредби, отнасящи се до съобщаването на пазарна информация, по-специално относно цените и производството, се обединяват в един делегиран акт и един акт за изпълнение. На последно място, с цел спазване на изискванията за съобщаване на определена информация на Световната търговска организация, особено що се отнася до вътрешната подкрепа и до конкуренцията при износа, се вземат мерки за осигуряване на възможност на държавите членки да съобщават тази информация на Комисията чрез системата ISAMM.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията обсъди проекта за делегиран регламент по отношение на информационната система (ISAMM) с определените от държавите членки експерти по време на заседанията на експертната група за ООП през юни 2015 г. и взе предвид гледните точки и позициите, изразени по време на тези консултации. 
            
            
               В периода от февруари до юли 2016 г. разпоредбите относно цена/производство и информацията, която следва да се съобщава на СТО, бяха подробно обсъдени с експерти от държавите членки чрез отворения метод на работа, създаден от работната група за ООП с цел да се координира съгласуването на съществуващите регламенти за ООП.
            
            
               Експертите на Европейския парламент бяха информирани за всички тези обсъждания и поканени за участие във всички заседания. Освен това, проектът за делегиран регламент беше обект на механизма за предоставяне на обратна връзка.
            
            
               Обратна информация по проекта за делегиран регламент беше събирана онлайн в продължение на четири седмици (21.12.2016 — 18.1.2017 г.), но през посочения период такава не беше получена.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Структурата на новия делегиран регламент и регламента за изпълнение ще включва основните разпоредби на съществуващия регламент на Комисията (№ 792/2009) относно изискванията за системата, правата за достъп на потребителите до системата, целостта на системата и защитата на личните данни. Те ще се прилагат по отношение на задълженията за уведомяване съгласно регламентите за директните плащания и за ООП.
            
            
               С новия делегиран регламент и регламента за изпълнение ще се въведат нови разпоредби, с които изрично се изисква всяко уведомяване да се извършва чрез информационната система, предоставена от Комисията на държавите членки. С делегирания регламент се предвижда, че единственият кореспондент на Комисията за уведомяването и за използването на системата ще бъде „единният орган за връзка“, определен от всяка държава членка. И накрая, в него се уточнява видът и естеството на информацията, за която следва да бъде направено уведомление в съответствие с член 223, параграф 2, буква а) от регламента за ООП.
            
            
               Делегираният акт отменя съществуващия регламент на Комисията относно уведомленията — Регламент (ЕО) № 792/2009.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 20.4.2017 година
            
            
               за допълване на регламенти (ЕС) № 1307/2013 и (ЕС) № 1308/2013 на Европейския парламент и на Съвета по отношение на уведомленията до Комисията относно информация и документи
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
         
         
            
               като взе предвид Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета
                  1
               , и по-специално член 67, параграф 2 от него,
            
            
               като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007
                  2
               , и по специално член 223, параграф 2 от него,
            
            
               като има предвид, че:
            
            
               (1)С регламенти (ЕС) № 1307/2013 и (ЕС) № 1308/2013 се отменят и заменят съответно регламенти (ЕО) № 73/2009
                  3
                и (ЕО) № 1234/2007
                  4
                на Съвета. С регламенти (ЕС) № 1307/2013 и (ЕС) № 1308/2013 и актовете, приети въз основа на тези регламенти, се определя широк обхват от задължения на държавите членки да уведомяват Комисията относно информация и документи. В посочените регламенти се предоставят правомощия на Комисията да приема делегирани актове и актове за изпълнение в тази връзка. С цел да се осигури безпроблемното уведомяване на Комисията относно информация и документи трябва да бъдат приети някои правила посредством такива актове. Тези правила следва да заменят правилата, определени в Регламент (ЕО) № 792/2009 на Комисията
                  5
               , който поради това следва да бъде отменен.
            
            
               (2)Комисията увеличи усилията си за разработване на компютърни системи, позволяващи електронното управляване на документи и процедури, както в рамките на собствените си вътрешни работни процедури, така и в своите отношения с органите на държавите членки, отговарящи за изпълнението на общата селскостопанска политика. Освен това държавите членки разработиха компютърни системи на национално равнище, които имат за цел да осигурят споделеното управление на общата селскостопанска политика.
            
            
               (3)В този контекст с новата правна рамка следва да се установят общи правила, приложими за информационните системи, създадени за целите на уведомленията относно информация и документи от държавите членки до Комисията.
            
            
               (4)Естеството и видът на информацията, която следва да бъде съобщена в съответствие с регламенти (ЕС) № 1307/2013 и (ЕС) № 1308/2013, следва също да бъдат определени.
            
            
               (5)Когато е необходимо да се получи информация за пазара в допълнение към предвидената в настоящия регламент и придружаващия го регламент за изпълнение в резултат на развитие на пазара, Комисията следва да бъде упълномощена да изисква такава информация за ограничен период от време.
            
            
               (6)С цел да се гарантира правилното функциониране на системата за изпращане на уведомления, упълномощените да правят уведомления следва винаги да се идентифицират във въведените информационни системи. За процеса на идентифициране следва да отговаря единният орган за връзка, определен от всяка държава членка. Освен това следва да се определят условията за предоставяне на права за достъп до създадените от Комисията информационни системи,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Обхват
            
            
               1.С настоящия регламент се определят правила за допълване на регламенти (ЕС) № 1307/2013 и (ЕС) № 1308/2013 по отношение на естеството и вида на информацията, за която следва да се направи уведомление, както и правата за достъп до информацията или до предоставените информационни системи с цел да се изпълнят задълженията за уведомяване, предвидени в посочените регламенти и в актовете, приети въз основа на същите регламенти.
            
            
               2.Задълженията за уведомяване, предвидени в настоящия регламент, засягат секторите, изброени в член 1, параграф 2 от Регламент (ЕС) № 1308/2013.
            
            
               Член 2
            
            
               Естество и вид на информацията, предмет на уведомяване
            
            
               1.Задължението за уведомяване включва цялата информация, необходима за целите, формулирани в член 67 от Регламент (ЕС) № 1307/2013 и в член 223 от Регламент (ЕС) № 1308/2013, или за целите на прилагането на актовете, приети въз основа на посочените регламенти, или с цел спазване на международни споразумения, сключени в съответствие с ДФЕС. 
            
            
               2.Задължението за уведомяване включва количествени данни, състоящи се главно от числа, и качествени данни, състоящи се главно от текстове и доклади.
            
            
               Член 3
            
            
               Допълнителна информация за управлението на селскостопанските пазари
            
         
         
            
               1.Когато в резултат на развитие на пазара е спешно необходима допълнителна информация, попадаща в обхвата на глава II от Регламент за изпълнение (ЕС) 2017/xxx на Комисията
                  6
               , Комисията може да поиска от държавите членки да съобщят такава допълнителна информация, като предостави необходимите формуляри за докладване на същата. 
            
            
               2.Искането по параграф 1 се прилага за период, не по-дълъг от 12 месеца, считано от датата на това искане. 
            
            
               Член 4
            
            
               Единен орган за връзка и неговата отговорност
            
            
               1.Държавите членки определят единен орган за връзка и информират Комисията за всички съответни данни за контакт с него.
            
            
               2.Единният орган за връзка отговаря за следните задачи във връзка с информационната система:
            
            
               а)да предоставя права за достъп на потребителите; 
            
            
               б)да удостоверява идентичността на потребителите, на които са предоставени права за достъп;
            
            
               в)да уведомява Комисията за потребителите, на които са предоставени права за достъп до информационната система.
            
            
               3.Комисията активира правата за достъп на потребителите въз основа на уведомленията, които получава от единния орган за връзка в съответствие с параграф 2, буква в). 
            
            
               Член 5
            
            
               Отмяна
            
            
               Регламент (ЕО) № 792/2009 се отменя. 
            
            
               Позоваванията на Регламент (ЕО) № 792/2009 се считат за позовавания на настоящия делегиран регламент и на Регламент за изпълнение (ЕС) 2017/xxx.
            
            
               Член 6
            
            
               Влизане в сила
            
            
               Настоящият регламент влиза в сила на седмия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 20.4.2017 година.
            
            
               
                     За Комисията
               
            
         
         
            
               
                     Председател
                     Jean-Claude JUNCKER
               
            
         
         
            
                  
                     (1)
                  ОВ L 347, 20.12.2013 г., стр. 608.
               
               
                  
                     (2)
                  ОВ L 347, 20.12.2013 г., стр. 671. 
               
               
                  
                     (3)
                  Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (ОВ L 30, 31.1.2009 г., стр. 16).
               
               
                  
                     (4)
                  Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (ОВ L 299, 16.11.2007 г., стр. 1).
               
               
                  
                     (5)
                  Регламент (ЕО) № 792/2009 на Комисията от 31 август 2009 г. за установяване на подробни правила за нотифицирането на Комисията от страна на държавите членки на информацията и документите във връзка с прилагането на общата организация на пазарите, режима на директните плащания, насърчаването на продажбата на селскостопански продукти и правилата, приложими за най-отдалечените райони и малките острови в Егейско море (ОВ L 228, 1.9.2009 г., стр. 3).
               
               
                  
                     (6)
                  Регламент за изпълнение (ЕС) .../... на Комисията от [...] година за определяне на правила за прилагане на регламенти (ЕС) № 1307/2013 и (ЕС) № 1308/2013 на Европейския парламент и на Съвета по отношение на уведомленията до Комисията относно информация и документи и за изменение и отмяна на няколко регламента на Комисията (ОВ L ...).